Kommer oor veiligheid op Gautengse paaieArgieffoto ter illustrasie van Johannesburg. (Foto: Unsplash) Jacob Mamabolo, die Gautengse LUR vir openbare vervoer en padinfrastruktuur, het sy kommer uitgespreek oor die bloedbad op Gautengse paaie. Dit volg nadat tien mense Woensdag gesterf het tydens ’n gru-botsing in Eldorado Park in Johannesburg. Mamabolo het motoriste versoek om te alle tye waaksaam op die paaie te wees. “Motoriste moet hul houding ten opsigte van verkeersveiligheid verander. Die meeste ongelukke vind plaas weens menslike nalatigheid, asook ŉ algehele gebrek aan agting vir padreëls,” het Mamabolo gesê. Volgens die LUR beoog die departement van paaie en vervoer om sy veldtog vir die bewusmaking van padveiligheid op te skerp. Maroela Media het vroeër berig tien mense, onder wie drie leerders van Robertsham Primary School in Johannesburg, is Woensdag vroegoggend dood toe ŉ minibustaxi en ŉ motor reg van voor op die R553 Golden Highway in Eldorado Park in Johannesburg gebots het. Talle mense is ook tydens die ongeluk beseer en na nabygeleë hospitale geneem. Mamabolo het gesê verteenwoordigers van die provinsiale regering gaan die onderskeie hospitale besoek waar die beseerdes opgeneem is, asook Robertsham Primary School om sy medelye te betuig. “My hart gaan uit na die oorledenes se families en geliefdes. Ek wil ook diegene in die hospitaal ŉ spoedige herstel toewens,” het Mamabolo gesê.